Papua-Nowo Gwinyjo ("Papua New Guinea", Niyzoležne Państwo Papui-Nowyj Gwinyje – "Independent State of Papua New Guinea") – państwo we Ôceanije, we Melanezyje, ležy uōne we wiynkšyj tajli na wyspie Nowo Gwinyjo (w jei wschodnij tajli) a krōm tygo na ōng. 2800 miyńšych wyspōw. Granica lōndowo mo yno s Indunezyjōm, bez mořa sōmsiaduje tyž s Australijōm a Wyspōma Salōmōna. Doobkoua Papui-Nowyj Gwinyje sōm wody Ôceanu Spokojnygo, Mořa Nowogwinyjskigo a Mořa Koralowygo. Je to kraj we wiynkšyj tajli gōřysty, nojwyžšy wiyrch mo 4509 m n.p.m. Lične wulkōny. Kraj je nawiedzany bez třyńsiynio ziymie a niykej tsunami. Klimat sam je rōwnikowy, gorki a wilguy. Bogaty nec řykōw a gynste losy. Kraj zasiedlōny ôd 60 tyś lot, bez Ojropejčykōw ôdkryto we XVI wieku, nale aže po XIX wiek kraj bōu bezma coukim niyzbodany. Miano "Nowo Gwinyjo" nadali krajowi žygloře s Hišpanije, skiž tygo, co tubylcy zdowali im sie podane na miyškańcōw Gwinyje we Africe. Dzisiejšo Papua-Nowo Gwinyjo powstoua bez skuplowaniy dwōch terytoriōw downych kolōńji (miymieckij a brytyjskij), kere ôbie dostouy sie pod administracyjo Australije, a ôd 1975 ôstou niypodleguym państwym. We 1988 roku wyspa Bougainville prōbowoua secesyje, we wolkach poginyuo přez 20 tyś. ludzi. Wyspa pozostoua we skuodzie Papui-Nowyj Gwinyje, nale dostoua autonōmijo.